20 brandmænd brugte natten på at slukke en stor gårdbrand syd for Aalborg.

Der udbrød natten til mandag brand i en lade med 1200 halmballer på Gultentorpvej 86 syd for Aalborg. 20 brandmænd og otte køretøjer måtte rykke ud for at bekæmpe flammerne. Meldingen om branden kom klokken 00.15, og da brandfolkene ankom, havde ilden allerede spredt sig til ejendommens stuehus. Derfor var branden først under kontrol i de tidlige morgentimer. Ekstra tankvogne fra Aalborg, Nibe og Støvring måtte tilkaldes til branden, som formentlig er opstået i en skorsten. - Der er formentlig sket det, at nogle gnister har antændt de mange halmballer, fordi der har været nogle revner i en skorsten, fortæller indsatsleder ved Beredskabscenter Aalborg, Peter Reinau. Ingen mennesker eller dyr kom til skade ved branden, hvor flere af brandfolkene klokken 07.15 stadig er i gang med at få slukket det sidste brændende halm.